《二月五日夜梦何茂恭论诗》
宋代·喻良能

不见水曹久，相思亦已勤。
梦中不识路，樽酒细论文。
家食甘春荠，官居采泮芹。
何时真会面，风月与平分。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。